KIRJALLINEN KYSYMYS P-1644/02 esittäjä(t): Gabriele Stauner (PPE-DE) komissiolle. Jäsenvaltioiden maksuosuuksia koskevat virheelliset laskelmat.



Virallinen lehti nro 277 E , 14/11/2002 s. 0233 - 0234



KIRJALLINEN KYSYMYS P-1644/02 esittäjä(t): Gabriele Stauner (PPE-DE) komissiolle (4. kesäkuuta 2002) Aihe: Jäsenvaltioiden maksuosuuksia koskevat virheelliset laskelmat Saksan ja Luxemburgin lehdistöltä saatujen tietojen mukaan EU:n tilastokeskus Eurostat on käyttänyt laskelmissaan vääriä lukuja. Pitääkö paikkansa, että Ranskan hyvinvointi on arvioitu vuodesta 1998 lähtien todellista alhaisemmaksi virheellisten tilastojen perusteella, ja että sen EU:lle maksama osuus ei siten vastaa todellisia olosuhteita? Eikö tästä seuraa, että kaikkien jäsenvaltioiden maksuosuudet voidaan kyseenalaistaa ja laskelmat on tehtävä uudestaan vuodesta 1998 alkaen? Eurostatin numerotietojen hankinnasta vastaavan yrityksen (Eurogramme) omistaja on kertonut tiedotusvälineille, että viisi hänen työntekijäänsä toimi komission tiloissa ja avusti komissiota tutkimustoimien hallinnoimisessa. Eikö komissio katso tämän johtavan eturistiriitoihin? Onko komissio varoittanut Eurostatin johtajaa eturistiriitojen huomattavasta riskistä? Salliiko Prodin komissio tällaisen pimeän työvoiman käytön, joka oli yhtenä syynä Santerin komission hajoamiseen? Pitääkö paikkansa, että Eurostatin sääntöjenvastaisesta toiminnasta ajoissa ilmoittanut työntekijä erotettiin? Pedro Solbes Miran komission puolesta antama vastaus (5. heinäkuuta 2002) Euroopan yhteisöjen tilastotoimisto (Eurostat) ja Ranskan tilastolaitos (INSEE) tutkivat parhaillaan tiettyjä Ranskan rakennusalan hintoihin liittyviä tietoja. Vielä ei tiedetä, olivatko luvut, joita Eurostat käytti lopullisia vuoden 1998 ostovoimapariteetteja laskettaessa, virheellisiä. Jos korjauksia tarvitaan, ne tehdään. Mahdolliset korjaukset vaikuttavat kuitenkin vain ostovoimapariteettitietoihin eivät kansallisessa rahayksikössä tai euroissa ilmoitettuihin arvoihin. Kuten Eurostat tuo julkaisuissaan esille, luvut, joilla ilmoitetaan bruttokansantuote asukasta kohti ostovoimayksikköinä, eivät ole riittävät täsmällisiä maiden asettamiseksi tarkkaan paremmuusjärjestykseen varsinkaan silloin, kun maiden bruttokansantuotteet näin ilmoitettuna ovat hyvin lähellä toisiaan. On hyvin epätodennäköistä, että Ranskan rakennusalan hintojen tarkistaminen muuttaisi maan asemaa ryhmässä, johon kuuluvat Saksa ja Yhdistynyt kuningaskunta, jotka kaikki ovat lähellä yhteisön keskiarvoa. Seikka ei voi vaikuttaa Ranskan tai muiden valtioiden yhteisölle maksamiin osuuksiin, sillä nämä maksuosuudet lasketaan kokonaan euroissa käypään hintaan. Komission tiloissa työskennelleet viisi Eurogrammen työntekijää eivät olleet laitonta työvoimaa, eikä heihin liity mitään eturistiriitoja. Tällaiseen toimintaan liittyvien sopimusten perustana on yhteisön viides tutkimuksen ja teknologisen kehittämisen puiteohjelma. Ohjelma antaa komissiolle mahdollisuuden käyttää palveluntarjoajia, jotka voivat työskennellä komission tiloissa osallistuakseen tutkimustoiminnan toteuttamiseen. Eurogramme, joka valittiin palvelujen tuottajaksi tarjouskilpailun kautta, on sitoutunut siihen, että sillä ei ole mitään tutkimustoimintaa, joka liittyy erityisohjelmaan, jonka hallinnoimiseen sen henkilökunta osallistuu. Tätä sitoumusta on noudatettu. Kyseinen henkilöstö on lisäksi allekirjoittanut vakuutuksen siitä, että eturistiriitoja ei ole. Tämä sopimus tyydyttää komission yksiköitä. Eurogramme ei ole milloinkaan osallistunut Eurostatille tehtävään ostovoimapariteetteihin liittyvään työhön. Kyseisen työntekijän tilannetta on käsitelty perusteellisesti hänen itsensä ja Eurostatin henkilöstöyksikön sekä työntekijän yksikönpäällikön ja Eurostatin henkilöstöyksikön välisissä keskusteluissa. Näiden keskustelujen jälkeen työntekijä ja hänen toimensa on yhteisymmärryksessä siirretty toiseen Eurostatin yksikköön hänen oman etunsa ja organisaation edun mukaisesti.